**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL Klaipėdos miesto savivaldybės viešosios bibliotekos pavadinimo PAKEITIMO“**

**1. Sprendimo projekto esmė, tikslai ir uždaviniai.**

Šiuo sprendimu siūloma Klaipėdos miesto savivaldybės viešajai bibliotekai (toliau – Biblioteka) suteikti Imanuelio Kanto vardą ir vadinti ją Klaipėdos miesto savivaldybės Imanuelio Kanto viešąja biblioteka.

**2. Projekto rengimo priežastys ir kuo remiantis parengtas sprendimo projektas.**

Pasiūlymą suteikti Bibliotekai Imanuelio Kanto vardą savivaldybei 2018-02-07 raštu „Kreipimasis dėl Imanuelio Kanto vardo suteikimo Klaipėdos miesto savivaldybės viešajai bibliotekai“ (toliau – Kreipimasis) pateikė grupė asmenų (pridedamas). Jame teigiama, kad I. Kantas buvo pasaulinės reikšmės mąstytojas, vokiečių klasikinės filosofijos pradininkas ir iškiliausia asmenybė, susijusi su Klaipėda. I. Kantas buvo vokietis, bet jis Rytų Prūsiją išskyrė kaip savitą - lietuvišką regioną. Jo giminės šaknys (tėvo šaka) yra Klaipėdoje ir Klaipėdos krašte. Trys I. Kanto šeimos kartos - prosenelis, tėvas ir dėdės - nuo XVII a. gyveno Klaipėdoje, jie buvo krikštijami Šv. Jono bažnyčioje (senojoje ir naujojoje), joje tuokėsi ir buvo laidojami. Imanuelis Kantas gimė 1724 m. balandžio 22 d. Karaliaučiuje, mirė 1804 m. vasario 12 d. Karaliaučiuje.

Kreipimasis apsvarstytas Žymių žmonių, istorinių datų, įvykių įamžinimo ir gatvių pavadinimų komisijos 2018 m. kovo 21 d. posėdžio metu (protokolas 2018 m. kovo 28 d. Nr. (20.4.)-TAR1-50). Komisija pritarė I. Kanto vardo suteikimui Bibliotekai ir jos pavadinimo pakeitimui).

**3. Kokių rezultatų laukiama.**

Bibliotekoje (Turgaus g. 8) ketinama įkurti filosofinės minties centrą, kuriame būtų kaupiama filosofinė literatūra ir duomenų bazė, naudojant modernias technologijas, edukacijos centras, organizuojamos konferencijos, seminarai, toliau būtų vystoma tiek I. Kanto, kitų žymių asmenybių, tiek apskritai šeimų genealoginių tyrimų kryptis.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Neteikiamos.

**6. Lėšų poreikis sprendimo įgyvendinimui.**

Lėšų poreikis vien tik pavadinimo keitimui neskaičiuotas, kadangi 2017 m. birželio 29 d. Klaipėdos miesto savivaldybės tarybos sprendimu Nr. T2-54 buvo patvirtinta nauja bibliotekos struktūra ir keitėsi jos padalinių pavadinimai. Dabartinė bibliotekos reklama nebeatitinka tikrovės, o atnaujinti reklamą tikslinga kartu su bibliotekos pavadinimo pakeitimu, jei savivaldybės taryba pritartų šiam sprendimui. Numatomos išlaidos visų bibliotekos padalinių reklamai apie 6000 Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės - Imanuelio Kanto vardo suteikimas Bibliotekai padidintų jos reprezentacinį svorį, primintų ir pabrėžtų Klaipėdos krašto istorijos ir paveldo išskirtinumą, padidintų galimybes tapti jai dar svarbesniu žmonių traukos centru ir istorinės atminties institucija.

Neigiamų pasekmių nenumatoma.

PRIDEDAMA:

Kreipimasis (5 lapai);

Žymių žmonių, istorinių datų, įvykių įamžinimo ir gatvių pavadinimų komisijos posėdžio protokolo (2018 m. kovo 28 d. Nr. (20.4.)-TAR1-50) išrašas (2 lapai).

Kultūros skyriaus vedėja Eglė Deltuvaitė

V. Pakalniškis, tel.: 39 61 75

2018-11-12